EVROPSKA KOMISIJA Bruselj, 3.7.2017 COM(2017) 356 final 2017/0147(NLE) Predlog UREDBA SVETA o spremembi Uredbe (EU) 2017/127 glede nekaterih ribolovnih možnosti



OBRAZLOŽITVENI MEMORANDUM 1.OZADJE PREDLOGA •Razlogi za predlog in njegovi cilji Uredba Sveta (EU) 2017/127 določa ribolovne možnosti za leto 2017 za nekatere staleže rib in skupine staležev rib, ki se uporabljajo za vode Unije in za ribiška plovila Unije v nekaterih vodah zunaj Unije. Navedene ribolovne možnosti se v obdobju veljavnosti običajno večkrat spremenijo. •Skladnost z veljavnimi predpisi s področja zadevne politike Predlagani ukrepi so zasnovani v skladu s cilji in pravili skupne ribiške politike ter so skladni s politiko Unije na področju trajnostnega razvoja. •Skladnost z drugimi politikami Unije Predlagani ukrepi so skladni z drugimi politikami Unije, zlasti s politikami na področju okolja. 2.PRAVNA PODLAGA, SUBSIDIARNOST IN SORAZMERNOST •Pravna podlaga Pravna podlaga tega predloga je člen 43(3) Pogodbe o delovanju Evropske unije. Obveznosti Unije za trajnostno izkoriščanje živih vodnih virov izhajajo iz obveznosti, določenih v členu 2 nove osnovne uredbe o skupni ribiški politiki. •Subsidiarnost (za neizključno pristojnost) Predlog spada v izključno pristojnost Unije iz člena 3(1)(d) Pogodbe. Načelo subsidiarnosti se zato ne uporablja. •Sorazmernost Predlog je v skladu z načelom sorazmernosti iz naslednjih razlogov: skupna ribiška politika je skupna politika. Svet v skladu s členom 43(3) Pogodbe sprejme ukrepe o določitvi in dodelitvi ribolovnih možnosti. •Izbira instrumenta Predlagani instrument: uredba. 3.REZULTATI NAKNADNIH OCEN, POSVETOVANJ Z ZAINTERESIRANIMI STRANMI IN OCEN UČINKA

•Naknadne ocene/preverjanja ustreznosti obstoječe zakonodaje Ni relevantno. •Posvetovanja z zainteresiranimi stranmi Pri predlogu so upoštevane povratne informacije zainteresiranih strani, svetovalnih svetov, nacionalnih uprav, organizacij ribičev in nevladnih organizacij. •Zbiranje in uporaba strokovnih mnenj Predlog temelji na znanstvenem mnenju Mednarodnega sveta za raziskovanje morja (ICES) ter Znanstvenega, tehničnega in gospodarskega odbora za ribištvo (STECF). •Ocena učinka Področje uporabe uredbe o ribolovnih možnostih je omejeno s členom 43(3) Pogodbe. •Ustreznost in poenostavitev ureditve Ni relevantno. •Temeljne pravice Ni relevantno. 4.PRORAČUNSKE POSLEDICE Predlagani ukrepi ne bodo imeli proračunskih posledic. 5.DRUGI ELEMENTI •Natančnejša pojasnitev posameznih določb predloga Namen predlaganih sprememb je spremeniti Uredbo 2017/127, kot je opisano spodaj. Brancin Ulov brancina je trenutno prepovedan, vendar se za omejeno število plovil, ki lovijo s določenim orodjem, uporablja odstopanje. Odstopanje med drugim zajema plovila, ki so zabeležila ulov brancina v obdobju od 1. julija 2015 do 30. septembra 2016 z uporabo trnkov in vrvic ali zabodnih mrež na kolih, pod pogojem da nadaljujejo ribolovne dejavnosti z istimi kategorijami orodja. Ker je pretekla evidenca ulova povezana s posameznimi plovili, to lahko povzroči praktične težave, če upravljavec plovilo zamenja, saj novo plovilo ne bi imelo pretekle evidence ulova in torej ne bi bilo zajeto v odstopanje. Zato bi bilo treba pojasniti, da se v takih primerih pravica lahko prenese na drugo plovilo, pri čemer pa se niti število ribiških plovil Unije, za katera velja to odstopanje, niti njihova skupna ribolovna zmogljivost ne smeta povečati. Prenose pravic na druga plovila bi bilo treba izvesti v skladu z veljavnimi nacionalnimi pravili, saj države članice uporabljajo različne sisteme za take prenose. Prava peščenka

ICES je leta 2017 v svojem mnenju na podlagi referenčne vrednosti za leto 2016 spremenil območja upravljanja prave peščenke. Nekatera od teh spremenjenih območij upravljanja ne sovpadajo z vodami Unije v Severnem morju. Območje upravljanja prave peščenke 3r se nahaja predvsem v norveških vodah, en del pa je tudi v vodah Unije, kjer se med območjema upravljanja 2r in 3r nahajajo nekatere pomembne ribolovne plitvine. Na podlagi tega je primerno zagotoviti, da imajo ribiči EU dostop do jat prave peščenke v vodah Unije območja upravljanja 3r, in sicer tako, da se ribolovne možnosti, določene za območje upravljanja 2r, razširijo in zajamejo tudi vode Unije območja upravljanja 3r. Papalina ICES izdaja letno mnenje za papalino (Sprattus sprattus) v Severnem morju, ki pokriva obdobje od 1. julija do 30. junija. Zato je primerno, da celotni dovoljeni ulov za papalino sledi letu mnenja. Po mnenju ICES ulov papaline v Severnem morju v obdobju od 1. julija 2017 do 30. junija 2018 ne bi smel preseči 170 387 ton. Ribolovne možnosti za papalino bi bilo zato treba določiti v skladu s tem. Sredozemska mečarica Na letnem zasedanju ICCAT leta 2016, ki je potekalo v Vilamouri na Portugalskem, so pogodbenice, sodelujoče nepogodbenice, ribolovni ali drugi subjekti naredili odločilen korak za odpravo skrb vzbujajočega stanja sredozemske mečarice s sprejetjem 15-letnega načrta obnovitve (priporočilo ICCAT [16-05]). Evropska unija je v pismu sekretariatu ICCAT decembra 2016 potrdila, da bo določbo iz priporočila ICCAT [16-05] uvedla s 1. januarjem 2017. Poleg tega je Evropska unija potrdila, da bo obdobje prepovedi iz odstavka 11 priporočila ICCAT [16–05], in sicer od 1. januarja do 31. marca, uvedla z letom 2017. S sprejetjem priporočila [16–05] je ICCAT za sredozemsko mečarico določil celotni dovoljeni ulov 10 500 ton. Vendar celotni dovoljeni ulov ni bil dodeljen pogodbenicam, sodelujočim nepogodbenicam, ribolovnim ali drugim subjektom ICCAT, zato delež Unije ob objavi Uredbe Sveta (EU) 2017/127 ni bil določen. ICCAT je ustanovil delovno skupino, da bi opredelila pošteno in pravično shemo dodeljevanja celotnega dovoljenega ulova za sredozemsko mečarico ter določila kvoto za pogodbenice, sodelujoče nepogodbenice, ribolovne ali druge subjekte za leto 2017 in opredelila mehanizem za upravljanje celotnega dovoljenega ulova. Na zasedanju te delovne skupine, ki je potekalo od 20. do 22. februarja 2017 v Madridu, sta bila dosežena dogovor med pogodbenicami o dodelitvi kvot za leto 2017 in kompromis za upravljanje izkoriščanja kvot za leto 2017. V okviru navedenega kompromisa je bil določen delež Unije 70,756 % celotnega dovoljenega ulova ICCAT, kar v letu 2017 znaša 7 410,48 ton. Primerno je, da se delež Unije prenese v pravo EU in da se določijo kvote za države članice na podlagi preteklega ulova v referenčnem obdobju 2012–2015, ki se je štelo za zanesljivo. Severna kozica Marca 2017 je ICES izdal mnenje za ulov severne kozice (Pandalus borealis) v razdelku ICES IVa vzhodno in podrazdelku ICES 20 (severno Severno morje, v Norveškem jarku in Skagerraku). Po posvetovanjih z Norveško je bilo odločeno, da bo dodelitev za severno kozico v Skagerraku za EU znašala 3 856 ton. Povezani prilov Z Uredbo Sveta (EU) 2017/595 o spremembi Uredbe (EU) 2017/127 glede nekaterih ribolovnih možnosti (prva sprememba uredbe o ribolovnih možnostih) je bila črtana tabela ribolovnih možnosti za limando in iverko v vodah Unije območij IIa in IV. Zato je primerno limando črtati iz opomb, v katerih je navedena kot povezana vrsta, katere prilov se je vštel v isto kvoto z določeno odstotno zgornjo mejo. 2017/0147 (NLE) Predlog UREDBA SVETA o spremembi Uredbe (EU) 2017/127 glede nekaterih ribolovnih možnosti SVET EVROPSKE UNIJE JE – ob upoštevanju Pogodbe o delovanju Evropske unije in zlasti člena 43(3) Pogodbe, ob upoštevanju predloga Evropske komisije,

ob upoštevanju naslednjega: (1)Uredba Sveta (EU) 2017/127 določa ribolovne možnosti za leto 2017 za nekatere staleže rib in skupine staležev rib, ki se uporabljajo za vode Unije in za plovila Unije v nekaterih vodah zunaj Unije. (2)Za odstopanje, ki dovoljuje ulov brancina z nekaterimi kategorijami orodja in je povezano s preteklo evidenco ulova z navedenim orodjem, bi bilo treba pojasniti, da se pravica do odstopanja ob zamenjavi ribiških plovil ohrani, pri čemer pa se zagotovi, da se število plovil, za katera velja to odstopanje, in njihova skupna ribolovna zmogljivost ne povečata. (3)Mednarodni svet za raziskovanje morja (ICES) je leta 2017 v svojem mnenju na podlagi referenčne vrednosti za leto 2016 spremenil območja upravljanja prave peščenke. Območje upravljanja prave peščenke 3r se nahaja predvsem v norveških vodah, en del pa je tudi v vodah Unije, kjer se med območjema upravljanja 2r in 3r nahajajo nekatere pomembne ribolovne plitvine. Primerno je zagotoviti, da imajo ribiči EU dostop do jat prave peščenke v vodah Unije območja upravljanja 3r. Ribolovne možnosti, določene za območje upravljanja 2r, bi zato morale vključevati tudi vode Unije območja upravljanja 3r. (4)Dne 27. marca 2017 je ICES izdal mnenje za ulov severne kozice (Pandalus borealis) v razdelku ICES IVa vzhodno in podrazdelku ICES 20 (severno Severno morje, v Norveškem jarku in Skagerraku). Na podlagi navedenega mnenja in posvetovanj z Norveško je primerno določiti delež Unije za severno kozico v Skagerraku v višini 3 856 ton in spremeniti kvoto Unije za Norveški jarek. (5)Po mnenju ICES z dne 7. aprila 2017 ulov papaline (Sprattus sprattus) v Severnem morju v obdobju od 1. julija 2017 do 30. junija 2018 ne bi smel preseči 170 387 ton. Ribolovne možnosti za papalino bi bilo treba določiti v skladu s tem. (6)Z Uredbo Sveta (EU) 2017/595 je bila črtana tabela ribolovnih možnosti za limando (Limanda limanda) in iverko (Platichthys flesus) v vodah Unije razdelka ICES IIa in podobmočja ICES IV, določena v Prilogi IA k Uredbi (EU) 2017/127. Zato je primerno limando črtati iz opomb v Prilogi IA k Uredbi (EU) 2017/127, ki se nanašajo na limando kot povezano vrsto iz prilova. (7)Mednarodna komisija za ohranitev tunov v Atlantiku (ICCAT) je na letnem zasedanju leta 2016 sprejela priporočilo 16-05 o določitvi celotnega dovoljenega ulova za sredozemsko mečarico (Xiphias gladius) v višini 10 500 ton in ustanovitvi delovne skupine, ki naj bi opredelila pošteno in pravično shemo dodeljevanja celotnega dovoljenega ulova za sredozemsko mečarico, določila kvoto za pogodbenice, sodelujoče nepogodbenice, ribolovne ali druge subjekte za leto 2017 ter opredelila mehanizem za upravljanje celotnega dovoljenega ulova. (8)Unija je v pismu sekretariatu ICCAT 23. decembra 2016 potrdila, da bo priporočilo ICCAT 16-05 začela izvajati 1. januarja 2017. Unija je zlasti potrdila, da bo obdobje prepovedi za sredozemsko mečarico iz odstavka 11 priporočila ICCAT 16-05, in sicer od 1. januarja do 31. marca, uvedla z letom 2017. Zato je tako prepoved primerno uvesti kot pogoj, ki je funkcionalno povezan z določitvijo in dodelitvijo ribolovnih možnosti za sredozemsko mečarico. (9)Delovna skupina, ustanovljena s priporočilom ICCAT 16-05, se je sestala med 20. in 22. februarjem 2017 ter predlagala ključ za dodelitev in kompromis za upravljanje izkoriščanja kvot za leto 2017. V okviru navedenega kompromisa je bil določen delež Unije 70,756 % celotnega dovoljenega ulova ICCAT, kar v letu 2017 znaša 7 410,48 ton. Zato je primerno, da se delež Unije prenese v pravo EU in da se določijo kvote za države članice. Dodelitev temelji na preteklem ulovu v referenčnem obdobju 2012–2015. (10)Omejitve ulova iz Uredbe (EU) 2017/127 se uporabljajo od 1. januarja 2017. Določbe o omejitvah ulova iz te uredbe bi se zato prav tako morale uporabljati od navedenega datuma. Takšna retroaktivna uporaba ne posega v načeli pravne varnosti in varstva legitimnih pričakovanj, saj zadevne ribolovne možnosti še niso bile izkoriščene. (11)Uredbo (EU) 2017/127 bi bilo zato treba ustrezno spremeniti – SPREJEL NASLEDNJO UREDBO: Člen 1

Spremembe Uredbe (EU) 2017/127 1.V tretjem pododstavku člena 9(2) se doda naslednji stavek: „V primeru zamenjave ribiškega plovila Unije se pravica lahko prenese na drugo plovilo, pod pogojem da se število ribiških plovil Unije, za katera velja to odstopanje, in njihova skupna ribolovna zmogljivost ne povečata.“ Prilogi IA in ID k Uredbi (EU) 2017/127 se spremenita v skladu s Prilogo k tej uredbi. Člen 2 Ta uredba začne veljati dan po objavi v Uradnem listu Evropske unije. Uporablja se od 1. januarja 2017.